Anno Domini millesimo trecentesimo quinquagesimo secundo statuta sunt haec apud Cistercium in Capitulo generali. 1.  In primis, circa reformationem studii Parisiensis quod esse dignoscitur splendor et speculum Ordinis, tanto libentius vacat Capitulum quanto exinde uberiores ac utiliores fructus honoris et honestatis sperat universitas Ordinis provenire, et reverendissimi in Christo patris ac domini domini cardinalis novit beneplacito convenire. Quapropter generale Capitulum dicti domini cardinalis insinuatione sedula permotum statuit, ordinat et diffinit quod de cetero, inordinata affectione consanguineitatis et patriae remota, scolares magis idoneos cum integritate bursae viginti quinque florenorum Floren[tiae], et expensis pro via, abbates secundum numerum monachorum quos moderno tempore de monasteriorum proventibus iuxta discussionem patrum abbatum poterunt sustinere, mittere teneantur, sic quod Parisius in capite octobris vel circa, in aliis vero studiis saltem in festo Omnium Sanctorum valeant interesse. Nec abbates propter scolares suorum monasteriorum missos ad eadem studia sumptibus amicorum a mittendis scolaribus monasteriorum suorum sumptibus ullatenus se noverint excusandos. Abbates vero qui scolares non miserint de facto per patres abbates ad duplum solvere compellantur. Quinimo abbatibus scolares suos idoneos et habiles ad gradus scientiae acquirendos per dominum Cistercii retentos, revocandi de studio omnino adimit Capitulum potestatem. Quod autem de baccallariis quoad convivia minime facienda in principiis est statutum, ad biblicos et cursores idem Capitulum vult extendi. Quod omnes simul comedant in conventu, ut eorum praesentia aliis sit custodia disciplinae, sic tamen temperando quod ille solus qui actu conventui praesidebit duplicem percipiat portionem. Qui cursores bibliae faciant septimanas missarum et intrent ad horas canonicas, ut ceteri magistri et baccallarii vadant ad vigilias, missas et vesperas, secundum portiones ascriptas, actu legentibus dumtaxat exceptis. Nullus per ecclesiam deambulet dum divinum officium decantatur. Quod nullus fiat determinator nisi legerit et responderit in parvis scolis, ut fuit hactenus consuetum. Nullus etiam fiat cursor bibliae nisi qui legerit logicam et physicam in parvis scolis, quia in magistrum assumi non debet qui formam discipuli non agnovit. Et quod disputationes in parvis scolis plus solito frequententur. Ultimo concludendo ordinationes dicti domini cardinalis dum esset abbas Borbonae factas quando praedictum Parisiense studium auctoritate Capituli reformavit, teneri et observari mandat et praecipit sub poenis in eisdem appositis Capitulum generale. Ordinans idem Capitulum quod prior Sancti Bernardi, si scolaris fuerit, a communi bursa minime recipiet decem libras. 2.  Item, cum susceptum officium nemini debeat esse damnosum, nec etiam teneatur aliquis propriis stipendiis militare, eapropter generale Capitulum provide statuit et diffinit quod quotienscumque abbates seu personas Ordinis commissarios a generali Capitulo contigerit deputari ad compellendum abbates contributiones Ordinis statutis terminis non solventes, excommunicationis sententias in eos fulminando vel alias contra delinquentes inobedientes aut rebelles processus aliquos faciendo, si, occasione fulminationum seu processuum praedictorum, per aliquem seu aliquos contigerit ad Sedem Apostolicam appellari, commissarii huiusmodi sententias seu processus suos in romana Curia nec alibi expensis propriis minime prosequi tenebuntur, sed tantum tenentur appellationes seu rebelliones huiusmodi generali Capitulo quam citius potuerint intimare, ad finem quod Capitulum in expensis Ordinis onus prosecutionis assumat quousque talium appellationum negotium sit sopitum. 3.  Item, cum abdicatio proprietatis adeo sit annexa regulae monachali ut etiam romanus pontifex contra eam non consueverit licentiam indulgere, nonnulli tamen monachi Ordinis occasione administrationum seu magisteriorum quibus praesunt, vel alias, in suarum animarum dispendium, allegata per eos temere consuetudine, quae corruptela potius est censenda, annectuntur sibi prata, terras, vineas, census, redditus, animalia et quaedam alia, quorum fructus et proventus percipiunt et suis propriis usibus applicant, privata commoda communibus praeponentes. Eapropter generale Capitulum huiusmodi vitium cupiens refrenare, statuit et diffinit quatinus nullus monachus Ordinis administrator vel alius praesumat de cetero talia nomine proprio seu singulari pertractare seu propriis usibus applicare, sed potius omnes omnino proventus ex administrationibus seu magisteriis praelibatis seu occasione eorumdem provenientes, communibus usibus monasteriorum totaliter applicentur. Contrarium praesumentes vel abbatibus suis resistentes quominus praedicti proventus monasteriorum communitatibus applicentur, cum poenis in statutis papalibus contentis, quamdiu rebellionis seu contumaciae materia duraverit, carcerali custodiae deputentur. 4.  Item, contributionem sex millium florenorum in sequenti Capitulo solvendorum et deinceps annis singulis in eodem Capitulo, donec aliud fuerit ordinatum, solvendorum, abbatibus Ordinis universi pro necessitatibus Ordinis sublevandis generale Capitulum ordinat et imponit abbatibus Ordinis universi, praecipiens et iniungens quatinus quottas sibi impositas terminis constitutis annis singulis solvere non omittant absque alia intimatione. Abbates autem, qui quottas quas dictis terminis non solverint cum effectu, sententias et poenas in diffinitionibus contentas se noverint incurrisse. Cellerarios vero et bursarios deponit idem Capitulum generale nullum deinceps officium habituros, nisi de licentia Capituli generalis. Et cum semel certus certiorari amplius non debeat, nec sit opus, abbates quottas de sex millibus florenorum sibi per patres abbates semel impositas semper et omni anno solvere termino constituto teneantur absque expectatione alterius impositionis faciendae, quamdiu impositio dictorum sex millium florenorum duraverit et non fuerit revocata, si sententias in diffinitionibus contentas voluerint evitare. Abbates vero qui non miserunt, nec se apud Cistercium excusaverunt, nec dilationem petierunt super defectum solutionis, denuntiat eos Capitulum sententiam excommunicationis incurrisse, mandat patribus abbatibus quatinus eos in suis visitationibus excommunicatos denuntient aut per suos commissarios excommunicatos faciant nuntiari. Illi autem qui miserunt vel se apud Capitulum excusaverunt, vel dilationem petierunt, assignatur eis terminus solutionis annorum praeteritorum in sequenti Capitulo generali ; pro solutione vero anni praesentis in Natali Domini eis terminus assignatur cum intimatione quod Capitulum nullam dilationem dabit alicui super contributionibus impositis ac etiam imponendis temporibus affuturis. COMMISSIONES. 5.  Cum sit periculosum admodum sub suspecto iudice permanere, et abbas de Chierreto abbatem de Caravalle Mediolani patrem immediatum monasterii de Chierreto voluerit alias recipere ad actum visitationis in suo monasterio celebrandae, ipsum ex causis pluribus per eum propositis suspectum habens et ex verisimilibus coniecturis, cuiusmodi factum aliis certis commissariis commissum extitit per Capitulum generale, licet relatum fuerit minus plene. Eapropter generale Capitulum nolens huiusmodi negotium deserere indiscussum, abbatibus de Thilieto et de Ripalta Terdonensis dioecesis committit quatinus una cum commissariis domini Claraevallis ad monasterium de Chierreto accedentes super dictis suspicionis causis propositis et aliis proponendis inquirant seriose et diligentia qua convenit veritatem et quid inde fecerint referre studeant sequenti Capitulo generali. Interim autem visitationem et iurisdictionem dicti monasterii de Chierreto ad dominum Claraevallis, tamquam ad superiorem immediatum, per se vel alium devolvit Capitulum generale. 6.  Item, cum facta nocentium expediat esse nota ut inde correctio subsecuta ceteros retrahat ab errore, et sorores Catherina de Borbe, Maria de Sirrichze et Agatha de Sirrichze, moniales monasterii monialium de Lausdunis, dum in eodem abbas de Loco Sancti Bernardi commissarius domini Cistercii visitationis officium exerceret, ipsam impediverunt, fratri Stephano monacho monasterii Sancti Bernardi et confessori ibidem nequiter adherendo et alia plurima irreverenter et impudice committendo, in praeiudicium iurisdictionis domini Cisterciensis in monasterio monialium praelibato, Ordinis opprobrium et scandalum plurimorum. Propter quod generale Capitulum abbati de Bodelo per se vel alium committit quatinus de praemissis excessibus se informet, et si ita, ut praemittitur, repererit, praedictam Catherinam per substractionem camerae ac duplicis ac simplicis praebendarum, dictas autem Mariam et Agatham per emissionem ad alia monasteria puniat auctoritate Capituli, super praemissis nullam sperantes veniam nisi de licentia Capituli generalis. 7.  Item, gratiam alias factam abbati de Volkalrode super ingressu mulierum in anniversario dedicationis ecclesiae, ne cedat in scandalum, ex nunc revocato Capitulum generale. 8.  Item, domino Cisterciensi et quatuor primis cuilibet in generatione sua committit Capitulum generale quatinus ipsi perquirant vel ad perquirendum certos commissarios deputent qui abbates contributiones Ordinis non solverunt ab ipsisque quottas in quibus tenentur Capitulo recipere valeant, litteras quittatorias de receptis tradere eosque absolvere a sententiis contra non solventes latis, et eisdem astallare seu iuxta facultates suorum monasteriorum terminos praefigere ad solvendum super omnibus et singulis supradictis, relationem congruam et fidelem generali Capitulo facientes. 9.  Item, abbati de Villario propre Metim committit Capitulum generale, quatinus abbatem de Castellione, qui abbati Pontis Tieffredi Metensis [dioecesis] tenetur in viginti quinque libris turonensium parvorum sub litteris authenticis efficaciter obligatus ad solvendum dicto abbati de Pontetieffridi per censuram Ordinis vel alias compellat auctoritate Capituli generalis. 10.  Item, quaestionis materiam quae vertitur vel verti speratur inter abbatem de Sancta Corona ex una parte et de Altovado ex altera super quibusdam nemoribus et limitibus generale Capitulum abbatibus de Pomounc et de Scedelich committit pace vel iudicio terminandam in plenaria potestate. 11.  Item, reformatio monasterii Altaesilvae, in quo dicuntur plurima spiritualiter et temporaliter deformata, domino Morimundi per se vel alium committitur per Capitulum generale in plenaria potestate. 12.  Item, cum abbates de Wondburnia et de Loco Regali, quilibet unum monachum propter culpam et demerita propria, ad monasterium de Boxleya emisisse dicantur, et in dicto monasterio de Boxleya in expensis ipsius moram per annum integrum contraxisse, petatque idem abbas de Boxleya quatinus expensae dictorum monachorum sibi ad utilitatem monasterii iuxta taxationem generalis Capituli refundantur. Eapropter generale Capitulum de Velloc et de Auxonia abbatibus vel eorum alteri committit quatinus, si praemissa veritate nitantur, dictos abbates ad satisfaciendum de dictis expensis memorato abbati de Boxleya, per censuram Ordinis vel alias debite iuxta Ordinis instituta, coerceat et compellat auctoritate Capituli generalis. 13.  Item, cum prout ad audientiam Capituli generalis quorumdam querulosa insinuatione est delatum in monasteriis nostri Ordinis in Angliae, Walliae, et Scotiae partibus constitutis et in studio Oxoniensi, multa dicantur notabiliter deformata, quae ad utrumque profectum spiritualem scilicet et temporalem noscuntur, promptis et celeribus reformationum remediis indigere. Eapropter generale Capitulum volens et desiderans ut in dictis monasteriis ac studio per providorum cultorum *sarculum* vitia extirpentur, inserantur virtutes, ac secundum Deum et Ordinis instituta corrigantur excessus moresque et alia ad actum praedictae reformationis pertinentia salubriter reformentur, reformationem monasteriorum et studii praedictorum, tam in capitibus quam in membris, abbatibus de Wallee et de Auxonia per continuum triennium committit idem Capitulum in plenaria potestate, eisdem attente praecipiens et iniungens quatinus de et super reformatis et actis anno quolibet durante triennio generale Capitulum non differat informare. Abbates autem ad quorum monasteria dicti commissarii tute accedere non poterunt, ad loca tuta auctoritate praedicta poterunt evocare. 14.  Item, cum transferentur abbates de monasteriis ad monasteria Ordinis sine licentia et translati, secundum Ordinis instituta, pro depositis habeantur, et abbas de Strataflorida transferre praesumpsit abbatem de Cumhir ad monasterium de Stratamarcella, non petita praedicta licentia nec obtenta. Eapropter generale Capitulum abbatibus de Velleye et de Auxonia committit, quatinus praedictos transferentem et translatum pro depositis nuntient auctoritate Capituli generalis. 15.  Item, cum frater Donatus, quondam abbas de Buellio, suis exigentibus demeritis, depositus fuerit ab administratione et regimine ipsius monasterii de Buellio per abbatem de Mellifonte commissarium domini Claraevallis, et alius abbas auctoritate domini Claraevallis in dicto monasterio institutus, et adhuc dictus Donatus elatione praesumpta se gerere pro abbate de Buellio minime vereatur ; eapropter generale Capitulum huiusmodi praesumptionem compescere cupiens de Casello et de Geriponte monasteriorum abbatibus committit, quatinus una cum domino archiepiscopi Tuamensi super praemissis et aliis obiiciendis contra dictum Donatum inquirant diligentia qua convenit rationem eumque puniant iuxta suae praesumptionis audaciam suorumque exigentiam delictorum. 16.  Item, cum abbas Beatae Mariae de Dublinia, prout Capitulo extitit intimatum, anno nuper praeterito abbatem de Mellifonte Ordinis zelatorem falso et mendaciter accusaverit erga iustitiarios domini regis Angliae, quod per septem annos de anno in annum magnam florenorum quantitatem asportaverat ad regnum Franciae in proditionem regni et regis Angliae et subsidium regi et regno Franciae, propter quod idem abbas de Mellifonte per dictos iustitiarios athachiatus extitit contumeliis et iniuriis laniatus, in Ordinis vituperium et scandalum plurimorum. Eapropter generale Capitulum dicti abbatis ausum temerarium nolens conniventibus oculis pertransire, abbatibus de Ynes et de Beatitudine, adiuncto sibi domino archiepiscopo Dubliniae, si sit opus, committit quatinus de praedictis cum diligentia se informent, vocatis qui fuerint evocandi. Et si abbatem de Dublinia sic invenerint, ut praemittitur, excessisse, ipsum puniant severitate condigna, quod ceteris transeat in terrorem, reformandaque in dicto monasterio de Dublinia reformare studeant in plenaria Ordinis potestate. 17.  Item, cum ad aures Capituli generalis fide digno relatu pervenit, quod fratres… de Tutavalle et Thomas de Loco Dei monasteriorum abbates, postquam fuerint nominatim renuntiati per abbatem de Esrom, commissarium Capituli generalis, excommunicationis sententiam incurrisse ob defectum contributionum constitutis terminis minime solutarum, nihilominus tamen in contemptum clavium celebrare missarum solemnia minime formidarunt. Eapropter generale Capitulum reprobans et abhorrens huiusmodi abusum per quem censura vilescit ecclesiastica, et clavium Ecclesiae auctoritas deducitur in contemptum, patri abbati de Herivado committit Capitulum quatinus de praemisso contemptu diligenter inquirat, et si dictos abbates post dictam nuntiationem nominatim factam invenerint, ut praemittitur, celebrasse, eos deponat et depositos nuntiet auctoritate Capituli generalis, et nihilominus ad electionem et substitutionem novi pastoris in dictis monasteriis procedat, secundum Ordinis instituta. 18.  Item, reformationem studii Tholosani abbati de Ardurello committit Capitulum in plenaria potestate, eidem praecipiens quatinus sub praetextu alicuius procuratorii scolares non contrahant moram in villa, vel audiant iura contra papalia et Ordinis instituta. 19.  Item, cum sit dignum et iuri consonum ut temerarie commissa, ne in exempli perniciem protrahantur congrua ultione plectentur, et prout Capitulo apparuit frater Stephanus Heche, monachus de Boxleya et professus, cum suis complicibus abbatem proprium usque ad civitatem Cantuariae fuerit insecutus, in eum ausus sacrilegos et quamplures excessus nefarios contra paternalem reverentiam committendo, qui cesserunt et cedunt in dicti abbatis vituperium et Ordinis opprobrium et iacturam, prout super hiis dictus frater Stephanus tempore visitationis in suo dicto monasterio celebratae convictus extitit apertissimis documentis et ob hoc ad monasterium de Margan per suos visitatores emissus, certas ibidem poenitentias peracturus. Deinde abbas de Strafordia commissionem domini Claraevallis male intelligens, seu fines eiusdem domini minus diligenter observans, cum in eo caveretur expresse si sine scandalo poterat revocari dictum Stephanum de monasterio de Margan revocaverit eumque licentiaverit cum Refordiensi episcopo moraturum. Generale Capitulum tantae temeritatis audaciam nolens remanere impunitam, abbatibus de Wallee et de Strafordia praecipit et iniungit dictum fratrem Stephanum ad monasterium de Margan sub iniunctis aliis poenitentiis remittere studeant indilate, et si, quod absit, obedire noluerit, ad hoc per dictos commissarios compellatur per censuram Ordinis vel alias poenis et poenitentiis acrioribus feriendus, prout suae rebellionis protervitas suadebit, non revocandus sine licentia Capituli generalis. 